# ธนินท์ เจียรวนนท์
ธนินท์ เจียรวนนท์ (เกิด 19 เมษายน พ.ศ. 2482) เป็นนักธุรกิจมหาเศรษฐีชาวไทยเชื้อสายจีน เขาเป็นประธานอาวุโสของเครือเจริญโภคภัณฑ์ ธนินท์เป็นผู้นำตระกูลเจียรวนนท์ ซึ่งได้รับการจัดอันดับโดยนิตยสารฟอบส์เอเชียในปี พ.ศ. 2560 ให้เป็นตระกูลที่ร่ำรวยเป็นอันดับ 4 ของเอเชีย โดยมีมูลค่าทรัพย์สินสุทธิ 36,600 ล้านเหรียญสหรัฐ ณ เดือนมกราคม พ.ศ. 2564 ทรัพย์สินสุทธิของเขาอยู่ที่ประมาณ 17,200 ล้านเหรียญสหรัฐ โดยในเดือนกรกฎาคมของปีเดียวกัน นิตยสารฟอบส์ระบุว่า ธนินท์และพี่น้องของเขามีทรัพย์สินมูลค่า 12,800 ล้านเหรียญสหรัฐ และในเดือนกรกฎาคม พ.ศ. 2565 นิตยสารฟอบส์ได้จัดอันดับให้พี่น้องตระกูลเจียรวนนท์เป็นผู้ที่ร่ำรวยที่สุดในประเทศไทย

ในฐานะผู้นำรุ่นที่สามของเครือเจริญโภคภัณฑ์ ธนินท์ได้ริเริ่มและขยายธุรกิจอย่างครบวงจรตั้งแต่ต้นน้ำถึงปลายน้ำ (vertical integration) โดยเริ่มจากการพัฒนาอุตสาหกรรมการเลี้ยงไก่เนื้อในโรงเรือนเป็นครั้งแรกในประเทศไทย ซึ่งช่วยลดต้นทุนและทำให้เนื้อไก่กลายเป็นอาหารที่เข้าถึงได้ในวงกว้าง นอกจากนี้ เขายังขยายธุรกิจเข้าสู่ค้าปลีกผ่านแม็คโคร โลตัส และเซเว่น อีเลฟเว่น รวมถึงธุรกิจโทรคมนาคมภายใต้ทรู คอร์ปอเรชั่น ความสำเร็จของเขาเกิดจากการบริหารจัดการที่เน้นการควบคุมคุณภาพ การพัฒนาผลิตภัณฑ์ และการสร้างระบบธุรกิจที่มีความยืดหยุ่นในการรับมือกับวิกฤตเศรษฐกิจ เช่น การขายกิจการบางส่วนในช่วงวิกฤต พ.ศ. 2540 เพื่อรักษาฐานธุรกิจหลักไว้ได้อย่างมั่นคง

ธนินท์ยังเป็นที่รู้จักในฐานะนักคิดเชิงกลยุทธ์ที่เสนอแนวคิด "ทฤษฎีสองสูง" ซึ่งเน้นให้ราคาสินค้าเกษตรปรับสูงขึ้นควบคู่กับการปรับขึ้นเงินเดือนเพื่อสร้างสมดุลในระบบเศรษฐกิจ นอกจากนี้ เขายังยึดหลักการบริหารงานที่เน้นการบริหารงาน บริหารเงิน และบริหารคนควบคู่กันอย่างมีประสิทธิภาพ พร้อมทั้งส่งเสริมการสร้างผู้นำรุ่นใหม่ภายในองค์กรโดยใช้ระบบบริษัทย่อยหลายแห่งเพื่อพัฒนาความสามารถและความร่วมมือระหว่างผู้บริหาร วิสัยทัศน์ของเขามุ่งเน้นการคิดนอกกรอบและนวัตกรรม เช่น การพัฒนาอาหารปลาเพื่อทดแทนเนื้อปลา ซึ่งสะท้อนถึงความกล้าคิดและการมองโอกาสในอนาคตที่สร้างความเติบโตอย่างยั่งยืนให้กับเครือเจริญโภคภัณฑ์

 ประวัติ 
ธนินท์ เจียรวนนท์ เกิดเมื่อวันที่ 19 เมษายน พ.ศ. 2482 ที่ย่านเยาวราช กรุงเทพมหานคร ธนินท์ เป็นบุตรชายคนที่ 4 ในบรรดาบุตรชายทั้ง 5 คนของนายเอ็กชอ แซ่เจี๋ย ชาวจีนแต้จิ๋วอพยพ นายธนินท์เริ่มทำงานเป็นครั้งแรกที่ร้านเจริญโภคภัณฑ์ เมื่ออายุได้ 19 ปี หลังจากสำเร็จการศึกษาด้านพาณิชยกรรมที่ฮ่องกง โดยทำงานในตำแหน่งแคชเชียร์ ธนินท์ เข้ารับการศึกษาชั้นประถมที่โรงเรียนสารสิทธิ์พิทยาลัย อำเภอบ้านโป่ง จังหวัดราชบุรี จนจบการศึกษาในปี พ.ศ. 2492 และได้ไปศึกษาชั้นมัธยมจนจบในปี พ.ศ. 2494 จากโรงเรียนซัวเถา ประเทศจีน และอุดมศึกษาในปี พ.ศ. 2499 จากสถาบันศึกษาฮ่องกงวิทยาลัย รวมทั้งผ่านการศึกษาอบรมจากวิทยาลัยป้องกันราชอาณาจักร หลักสูตรภาครัฐร่วมเอกชน รุ่นที่ 1 ปี พ.ศ. 2532

ต่อมาได้โยกย้ายไปทำงานที่สหพันธ์สหกรณ์ค้าไข่แห่งประเทศไทย และบริษัท สหสามัคคีค้าสัตว์ จำกัด ตามลำดับ กระทั่งเมื่ออายุ 25 ปี ได้กลับมาทำงานอีกครั้งที่เจริญโภคภัณฑ์  ปัจจุบันเป็นผู้บริหารระดับสูงของเครือเจริญโภคภัณฑ์ รับผิดชอบบริหารงานในตำแหน่งประธานอาวุโส เครือเจริญโภคภัณฑ์ มีชื่อเสียงเป็นที่รู้จักดีว่าเป็นบริษัทผลิตและจำหน่ายอาหารสัตว์ที่ใหญ่ที่สุดในโลก มีกลุ่มธุรกิจในเครือฯรวม 13 กลุ่มธุรกิจ ประกอบด้วย กลุ่มธุรกิจเกษตรอุตสาหกรรมและอาหาร, กลุ่มธุรกิจเมล็ดพันธุ์ ปุ๋ยและเคมีเกษตร, กลุ่มธุรกิจการค้าระหว่างประเทศ, กลุ่มธุรกิจพืชครบวงจร, กลุ่มธุรกิจอาหารสัตว์เลี้ยง, กลุ่มธุรกิจการค้าวัตถุดิบอาหารสัตว์, กลุ่มธุรกิจการตลาดและการจัดจำหน่าย, กลุ่มธุรกิจโทรคมนาคม, กลุ่มธุรกิจพลาสติก, กลุ่มธุรกิจพัฒนาอสังหาริมทรัพย์, กลุ่มธุรกิจยานยนต์, กลุ่มธุรกิจเวชภัณฑ์ และกลุ่มธุรกิจการเงินและการธนาคาร

ธนินท์สร้างความสัมพันธ์อันดีกับผู้นำพรรคคอมมิวนิสต์จีน และใช้ความสัมพันธ์ดังกล่าวทำให้ซีพีเป็นผู้เช่าที่ดินต่างด้าวรายใหญ่สุดในประเทศจีน คิดเป็นพื้นที่กว่า 200,000 เฮกตาร์ในปี พ.ศ. 2567 นายธนินทร์ ได้รับรางวัลผู้สูงอายุดีเด่นแห่งชาติ

 ลำดับเศรษฐีของนายธนินท์ 

 เศรษฐีของโลกอันดับ 351 ในปี พ.ศ. 2545
 เศรษฐีของโลกอันดับ 329 ในปี พ.ศ. 2546
 เศรษฐีของโลกอันดับ 342 ในปี พ.ศ. 2547
 เศรษฐีของเอเชียตะวันออกเฉียงใต้ อันดับ 15 ในปี พ.ศ. 2547
 เศรษฐีของโลกอันดับ 387 ในปี พ.ศ. 2548
 เศรษฐีของประเทศไทยอันดับ 3 ในปี พ.ศ. 2548
 เศรษฐีของโลกอันดับ 390 ในปี พ.ศ. 2549
 เศรษฐีของประเทศไทยอันดับ 1 ในปี พ.ศ. 2553, 2554, 2555
 เศรษฐีของโลกอันดับ 133 ในปี พ.ศ. 2555 โดยมีทรัพย์สินสุทธิคิดเป็นมูลค่าทั้งสิ้น 9,000 ล้านดอลลาร์สหรัฐ (ราว 280,000 ล้านบาท) นิตยสารฟอร์บ
 เศรษฐีของโลกอันดับ 81 ในปี พ.ศ. 2558
ในปี พ.ศ. 2559 นายธนินท์ได้รับการจัดอันดับเป็นเศรษฐีอันดับ 171 ของโลก เป็นมหาเศรษฐีอันดับ 1 ของประเทศไทย
เศรษฐีของโลกอันดับ 21 ในปี พ.ศ. 2563 

ธนินท์เป็นหัวหน้าตระกูลเจียรวนนท์ ซึ่งทางฟอบส์เอเชียใน พ.ศ. 2560 จัดให้เป็นตระกูลที่รวยที่สุดอันดับ 4 ของเอเชีย โดยมีมูลค่าสุทธิที่ 36.6 พันล้านดอลลาร์สหรัฐ ในเดือนมกราคม พ.ศ. 2564 เขามีมูลค่าสุทธิอยู่ประมาณ 17.2 พันล้านดอลลาร์สหรัฐ ในเดือนกรกฎาคม พ.ศ. 2564 ฟอบส์จัดให้ ธนินท์ เจียรวนนท์ และพี่น้องของเขามีสินทรัพย์ที่ 30.2 พันล้านดอลลาร์สหรัฐ และในเดือนมกราคม พ.ศ. 2565 ทางฟอบส์จัดให้พี่น้องเจียรวนนท์เป็นกลุ่มที่รวยที่สุดในประเทศไทย โดยในปีแรกที่เกิดโควิด คือ พ.ศ.2563 เขามีทรัพย์สินเพิ่มขึ้นกว่า 1 แสนล้านบาท
 ความคิด 
เมื่อปี 2551 ธนินท์เสนอ "ทฤษฎีสองสูง" ในรายการ จับเข่าคุย ทางช่อง 3 เมื่อวันที่ 31 มีนาคม พ.ศ. 2551 และ 8 เมษายน พ.ศ. 2551 สรุปได้สั้น ๆ คือ ปล่อยให้ราคาสินค้าสูงขึ้น โดยเฉพาะสินค้าเกษตร แต่ก็ต้องปรับเงินเดือนขึ้นสูงตาม ให้มีความสมดุลกัน

 ชีวิตส่วนตัว 
ชีวิตส่วนตัวสมรสกับเทวี เจียรวนนท์ (สกุลเดิม: วัฒนลิขิต) มีลูก 5 คน ประกอบด้วย
 นางวรรณี เจียรวนนท์ รอสส์ สมรสกับ มร.ไมเคิล รอสส์
 นายสุภกิต เจียรวนนท์ สมรสกับ นางมาริษา เจียรวนนท์
 นายณรงค์ เจียรวนนท์
 นายศุภชัย เจียรวนนท์ สมรสกับ นาง บุษดี มหพันธ์ มีบุตร 3 คน ได้แก่ นายกรวัฒน์ เจียรวนนท์, นางสาวกมลนันท์ เจียรวนนท์ และนายแซนเดอร์ เจียรวนนท์
 นางทิพาภรณ์ อริยวรารมย์ สมรสกับ ดร. ชวัลวัฒน์ อริยวรารมย์

เขามีฐานะเป็นอาของนายชัชวาลย์ เจียรวนนท์ อดีตกรรมการ บริษัท พลังงานบริสุทธิ์ จำกัด (มหาชน)

 กรรมการต่าง ๆ 
กรรมการธนาคารกรุงศรีอยุธยา
อุปนายกกรรมการทุนธนชาต
กรรมการทุนธนชาต
กรรมการไทยออยล์
อนุกรรมการบริหารอาคเนย์ประกันชีวิต
อุปนายกกรรมการอาคเนย์ประกันชีวิต
อุปนายกกรรมการธนาคารไทยธนาคาร
รองประธานกรรมการธนาคารไทยธนาคาร
ประธานอาวุโส เครือเจริญโภคภัณฑ์
รองประธานกรรมการบริหารการ์ตูนเน็ตเวิร์ค ประเทศไทย
ประธานกิตติมศักดิ์ผู้ทรงเกียรติ หอการค้าไทย-จีน
ประธานกรรมการเกียรติคุณโรงพยาบาลเทียนฟ้ามูลนิธิ
ประธานกิตติมศักดิ์สมาคมแต้จิ๋วแห่งประเทศไทย

 ปริญญากิตติมศักดิ์ 
 ปี 2529 ปริญญาเทคโนโลยีการเกษตรดุษฎีบัณฑิตกิตติมศักดิ์ สาขาบริหารธุรกิจการเกษตร สถาบันเทคโนโลยีการเกษตรแม่โจ้ เชียงใหม่
 ปี 2531 ปริญญาพาณิชยศาสตร์ดุษฎีบัณฑิตกิตติมศักดิ์ คณะพาณิชยศาสตร์และการบัญชี มหาวิทยาลัยธรรมศาสตร์ 
 ปี 2533 ปริญญาปรัชญาดุษฎีบัณฑิตกิตติมศักดิ์ สาขาเศรษฐศาสตร์ มหาวิทยาลัยรามคำแหง
 ปี 2534 ปริญญาวิทยาศาสตรดุษฎีบัณฑิตกิตติมศักดิ์ (เกษตรศาสตร์) มหาวิทยาลัยเชียงใหม่
 ปี 2534 ปริญญาวิทยาศาสตรดุษฎีบัณฑิตกิตติมศักดิ์ สาขาการตลาด มหาวิทยาลัยเกษตรศาสตร์ประเทศจีน
 ปี 2538 ปริญญาดุษฎีบัณฑิตกิตติมศักดิ์ สาขาบริหารธุรกิจ สถาบันบัณฑิตพัฒนบริหารศาสตร์
 ปี 2538 ปริญญาดุษฎีบัณฑิตกิตติมศักดิ์ สาขาการเกษตร มหาวิทยาลัยขอนแก่น
 ปี 2543 ปริญญาวิทยาศาสตรดุษฎีบัณฑิตกิตติมศักดิ์ จากมหาวิทยาลัยเกษตรศาสตร์ 
 ปี 2547 ปริญญาวิทยาศาสตร์ดุษฎีบัณฑิตกิตติมศักดิ์ สาขาเทคโนโลยีการเกษตร จากสถาบันราชภัฏจันทรเกษม 
 ปี 2551 ปริญญาศิลปศาสตรดุษฎีบัณฑิตกิตติมศักดิ์ (บริหารธุรกิจ) จากมหาวิทยาลัยคริสเตียน 
 ปี 2551 ปริญญาปรัชญาดุษฎีบัณฑิตกิตติมศักดิ์ จากสถาบันเทคโนโลยีพระจอมเกล้าเจ้าคุณทหารลาดกระบัง
 ปี 2565 ปริญญาวิทยาศาสตร์ดุษฎีบัณฑิตกิตติมศักดิ์ (ธุรกิจ-นวัตกรรม) จากจุฬาลงกรณ์มหาวิทยาลัย

 เครื่องราชอิสริยาภรณ์ 
ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย , เล่ม ๑๒๒ ตอนที่ ๒๑ ข หน้า ๗, ๓ ธันวาคม ๒๕๔๘
ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย , เล่ม ๑๒๐ ตอนที่ ๑๙ ข หน้า ๒๔, ๑ ธันวาคม ๒๕๔๖
ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์ , เล่ม ๑๑๒ ตอนที่ ๑๗ ข หน้า ๒, ๔ ธันวาคม ๒๕๓๘
ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์จุลจอมเกล้า , เล่ม ๑๑๓ ตอนที่ ๗ ข หน้า ๔, ๔ พฤษภาคม ๒๕๓๙
ราชกิจจานุเบกษา, ประกาศ เรื่อง พระราชทานเหรียญรัตนาภรณ์, เล่ม ๑๓๘ ตอนที่ ๓ ข หน้า ๔, ๑ กุมภาพันธ์ ๒๕๖๔
ราชกิจจานุเบกษา, ประกาศสำนักนายกรัฐมนตรี เรื่อง พระราชทานเหรียญราชรุจิ, เล่ม ๑๐๙ ตอนที่ ๕๕ ง ฉบับพิเศษ หน้า ๗, ๒๗ เมษายน ๒๕๓๕

 เครื่องราชอิสริยาภรณ์ต่างประเทศ 
 :
 พ.ศ. 2566 – 80px เครื่องราชอิสริยาภรณ์อาทิตย์อุทัย ชั้นที่ 2‘สมเด็จพระจักรพรรดิญี่ปุ่น’ มอบเครื่องราชฯ ชั้นสูงสำหรับชาวต่างประเทศแก่ ‘เจ้าสัวธนินท์’